32006R2018
L 384/46
JURNALUL OFÍCIAL AL UNIUNII EUROPENE
REGULAMENTUL (CE) NR. 2018/2006 AL COMISIEI
din 20 decembrie 2006
de adoptare a unor măsuri tranzitorii în ceea ce privește licențele de import pentru lapte și produse lactate prevăzute de Regulamentul (CE) nr. 2535/2001, ca urmare a aderării Bulgariei și a României la Uniunea Europeană
COMISIA COMUNITĂȚILOR EUROPENE,
având în vedere Tratatul de aderare a Bulgariei și a României, în special articolul 4 alineatul (3),
având în vedere Actul de aderare a Bulgariei și a României, în special articolul 41,
întrucât:
(1)
Titlul 2 capitolul I secțiunea 2 din Regulamentul (CE) nr. 2535/2001 al Comisiei din 14 decembrie 2001 de stabilire a normelor de aplicare a Regulamentului (CE) nr. 1255/1999 al Consiliului privind regimul importurilor de lapte și produse lactate și deschiderea unor contingente tarifare (1) prevede dispoziții speciale pentru aprobarea solicitanților de licențe de import. Pentru a garanta accesul operatorilor din Bulgaria și România (denumite în continuare „noile state membre”) la licențele de import de la data aderării acestor țări la Uniunea Europeană, este necesară adoptarea de măsuri tranzitorii.
(2)
Pentru perioada 1 ianuarie - 30 iunie 2007 ar trebui autorizată solicitarea, de către operatorii din noile state membre, de licențe de import, în cadrul contingentelor prevăzute în anexele la Regulamentul (CE) nr. 2535/2001, fără aprobare prealabilă.
(3)
Operatorii au obligația să-și dovedească statutul de operator, precum și activitatea regulată ca operator. În ceea ce privește dovada activității de operator, ar trebui să se permită solicitanților din noile state membre să aleagă ca an de referință 2005, în loc de 2006, în cazul în care pot dovedi că nu erau în măsură să importe sau să exporte cantitățile solicitate de produse lactate în 2006 datorită unor circumstanțe excepționale.
(4)
Autoritățile noilor state membre au obligația să transmită Comisiei, până la 20 ianuarie 2007, o listă cu toți operatorii eligibili. Pentru a facilita identificarea fiecărui solicitant și transferul de licențe, este necesară specificarea datelor care trebuie să fie trimise pentru fiecare operator. În plus, operatorii eligibili din noile state membre ar trebui să fie autorizați să transfere licențe de import.
(5)
Este necesar, prin urmare, să se prevadă anumite derogări de la dispozițiile Regulamentului (CE) nr. 2535/2001.
(6)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Prin derogare de la titlul 2 capitolul I secțiunea 2 din Regulamentul (CE) nr. 2535/2001, operatorii stabiliți în Bulgaria și în România (denumite în continuare „noile state membre”) pot să solicite licențe de import pentru contingentele corespunzătoare perioadei 1 ianuarie - 30 iunie 2007, fără aprobare prealabilă din partea autorităților competente ale noului stat membru în care s-au stabilit.
Articolul 2
(1) Prin derogare de la articolul 11 din Regulamentul (CE) nr. 2535/2001, operatorii stabiliți în noile state membre pot solicita licențe de import pentru contingentele prevăzute la articolul 1 numai în statul membru în care sunt stabiliți.
(2) Cererile de licențe nu sunt admise decât în cazul în care sunt însoțite de documentele următoare:
(a)
dovada că, în cursul anului 2006, solicitantul a importat sau exportat cel puțin 25 de tone de produse lactate menționate la capitolul 04 din Nomenclatura Combinată, în cel puțin patru operațiuni separate;
(b)
orice document și informație care dovedește în mod suficient identitatea și statutul solicitantului, în special:
(i)
documente contabile sau comerciale ale întreprinderii întocmite în conformitate cu legislația națională,
(ii)
numărul de TVA, precum și
(iii)
numărul de înregistrare în registrul comerțului.
(3) În cazul prevăzut la alineatul (2) litera (a), anul de referință este 2005, în cazul în care importatorul în cauză poate dovedi că nu a putut importa sau exporta cantitățile cerute de produse lactate în 2006 din cauza unor circumstanțe excepționale.
(4) În sensul prezentului articol, tranzacțiile efectuate în cadrul perfecționării active sau pasive nu sunt considerate importuri sau exporturi.
Articolul 3
(1) Autoritățile competente din noile state membre comunică Comisiei, până la 20 ianuarie 2007, listele operatorilor care au solicitat licențe de import pentru contingentele corespunzătoare perioadei 1 ianuarie - 30 iunie 2007, în conformitate cu articolul 1 și îndeplinind condițiile stabilite la articolul 2. Aceste liste sunt întocmite în conformitate cu modelul prevăzut în anexa XIV la Regulamentul (CE) nr. 2535/2001, cu excepția numărului autorizației.
(2) Comisia transmite autorităților competente ale statelor membre listele prevăzute la alineatul (1).
Articolul 4
Prin derogare de la articolul 16 alineatul (4) din Regulamentul (CE) nr. 2535/2001, licențele de import eliberate pentru contingentele privind perioada 1 ianuarie - 30 iunie 2007 nu pot fi transferate decât persoanelor fizice sau juridice care sunt autorizate în conformitate cu secțiunea 2 din regulamentul menționat anterior, precum și persoanelor fizice și juridice enumerate în listele prevăzute la articolul 3.
Articolul 5
Prezentul regulament intră în vigoare sub rezerva și la data intrării în vigoare a Tratatului de aderare a Bulgariei și a României.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2006.